Chiefs vee die vloer met Bulls | Maroela Media
Foto: Frans Lombard/ANA
"Hoooouuuu by die Blooooouuu!" is 'n kreet wat die afgelope ruk gereeld op Loftus Versfeld (en selfs op Emirates Airline Park) gehoor is.
Maar vandag is selfs die stoerste Bulls-ondersteuner stil nadat die Chiefs sewe drieë gedruk het om met 56-20 in Pretoria te wen.
So goed soos wat die tuisspan teen die Stormers, Lions en Sharks was, so minder indrukwekkend was hulle teen die besoekende Nieu-Seelandse span. Toegegee, die meeste SA spanne sou waarskynlik gesukkel het om vir die Chiefs in dié bui kers vas te hou.
Damian McKenzie was op sy All Black-allerbeste en die Pretorianers het geen antwoord vir hom gehad nie. Dan was Brodie Retallick op genadeloos en hy het gewys waarom hy een van wêreldrugby se voorste voorspelers is.
Om eerlik te wees, die Chiefs was net hopeloos te goed vandag.
Hulle was blitsvinnig op die aanval en het vir die Bulls-verdedigers geen kans gegee om hulself te organiseer nie. Dan is Handre Pollard hoegenaamd nie toegelaat om die wedstryd vanuit sy losskakel-posisie te dikteer nie.
McKenzie was suksesvol met nege stelskoppe en die Chiefs het gereeld punte aangeteken. Daarteenoor het die Bulls hul eerste drie eers in die 63ste minuut gedruk toe Jesse Kriel oorgetuimel het.
In 'n stadium het Retallick na hartelus met die bal gehardloop, terwyl die Bulls-verdedigers letterlik na sy trui gegryp het om hom te stuit.
Die Bulls het tot op hede vanjaar die septer teen Suid-Afrikaanse teenstand geswaai, maar vandag was hulle truigrypers teen die Chiefs.
Soos talle sofapôkkel-kenners tereg opgemerk het: "Die Bulls het nog nie teen Nieu-Seelanders gespeel nie".
En goeiste, hulle het gesukkel.
Pote Human se span het egter vanjaar reeds gewys dat hulle veel beter is as vandag se vertoning. Net so het die Chiefs ook al gewys dat hulle veel swakker as vandag kan vertoon.
Chiefs: Drieë: Solomon Alaimala (2), Alex Nankivell (2), Brodie Retallick (2), Te Toiroa Tahuriorangi. Doelskoppe: Damian McKenzie (6). Strafskoppe: McKenzie (3).
Bulls: Drieë: Jesse Kriel, Burger Odendaal. Doelskoppe: Handre Pollard (2). Strafskoppe: Pollard (2).
Die woord wat ek wil gebruik hoe die Bulls speel kan ek nie op die forum gebruik. Ek was oppad Loftus toe maar is baie dankbaar dat iets voorgeval het en ek nie my geld gemors het op sulke rugby. Wat slim rassie ook al sê ek dink kwotas sny nou diep in ons sport. Ek dink ons moet NZ en Australië verplig om kwotas te speel sodat ons darem ook n kans het
Bulle het soos ossies gelyk. Te min bal…
Ons was self daar. Dankie tog nie vir kaartjies betaal want dan sou daai manne meer as n speech van my gekry het. Hulle het die Chiefs soooo onderskat en seker gedink die game was in die sak. Die was baie swak
Soos ek gese het, het gebeur. Sodra die Bulls saam met die groot honde begin hardloop val hulle uit die bus uit.
Om met 50 punte op jou tuisveld te verloor is darem wragtig 'n spesiale soort vrot. Wat 'n skande is die nulle nie vir SA Rugby nie, sies.